Хъуннасса кьини хъуншагьрулий\nТ. Мурадовлул цIанийсса Дагъусттаннал паччахIлугърал филармониялул Гъинтнил эстрадалул майданнив хьунни байрандалул концерт ва Республикалул аьрали балайлул «С песней к Победе!» тIисса цIанилусса VI телевизион фестиваль-конкурсрал финал. Вай хIадур дурну дия Республикалул Культуралул министерствалул ва «Дагестан-концерт» ГБУ-лул.\nШадлугърайн бувкIун бия ДР-лул ХIукуматрал председательнал хъиривчу Муслим Телякавов, республикалул министерстварттал ва ведомстварттал каялувчитал, Хъун дяъвилул ветерантал.\nВихассар жул балайрду!\nРеспубликалул Культуралул министерствалул ва Халкьуннал творчествалул къатлул сакин дурну, Яруссаннал театрданул хьхьичIсса майданнив хьуна Республикалул «Тебе, Победа, посвящается!» тIисса цIанилусса фестиваль.\nВаний гьуртту хьуна республикалул муниципал сакиншиннардиясса паччахIлугърал, ду­ккаврил ва цайнува цивппа хьусса творчествалул коллективру. Байрандалул концерт дайдирхьуна Дагъусттаннал паччахIлугърал филармониялул солист Вайсул Жалиловлул Расул ХIамзатовлул «Кьурукьру» балайлийну.\nВетераннал хIаятравун концертращал\nХхувшаврил кьини Хъун дяъвилул ветеран Кьурбанов Кьурбан ялапар хъанахъисса къатрал хIаятравун концертращал бувкIуна Дагъусттаннал паччахIлугърал опералул ва балетрал театрданул артистътал. Ветеран барча уван бувкIуна Рес­публикалул БакIчи Сергей Меликов ва МахIачкъала шагьрулул мэр Салман Дадаев.\nБавтIминнал хьхьичI махъ лахълай, Сергей Меликовлул увкуна:\n– Мяйжаннугу, хIакьинусса музыка, балайрду зущал цавай къатраву ялапар хъанахъисса ветераннал савлугъранни. Жунна Бюхттулсса Ххувшаву пиш-каш дурсса инсантурал хьхьичI ник ришлашиссара, – куну.\nТеатрданул артистътурал щаллу бувна дяъвилул шиннардил балайрду.\nКъумукьнал театр – ветерантуран\nВа кьини Къумукьнал театрданул хьхьичIсса майданнивгу хьунни байрандалун хасъсса концерт. Театрданул артистътурал ва «Поющие сердца» ансамбльданул щаллу бувна дяъвилул шиннардил балайрду, мукунма ватандалухасса къумукь мазрайсса балайрду. Концертрай гьуртту хьуминнавух бия республикалий цIа дурксса балайчитал Бурлият Эльмурзаева, Рукьият ХIамзатова ва цаймигу, мукунма шагьрулул ОьрчIал музыкалул 1-мур школагу.\nХхувшаврин хасъсса суратру\nРеспубликалул Культуралул министерствалул хьхьичI хьуна М. Жамаллул цIанийсса Да­гъусттаннал художествалул училищалул студентътурал ва преподавательтурал, мукунма шагьрулул оьрчIал искусствардал школардал арт-пленэр.\nВа кьини, оьрмулул га яла чIивиманая тIайла хьуну, хъунаманайн ияннин, гьарцагу художник ия буттахъал, ттатта­хъал дурсса виричушивурттан, цинявнналвагу хIарачатрайну, захIматрайну ларсъсса Ххувшаврин хасъсса суратру дихьлай.\nСсихьрал театргу – Ххувшаврин\nГьарца шинал кунма, гьашинугу, «Театральная неотложка» проектрал лагрулий, Дагъус­ттаннал паччахIлугърал ссихьрал театрданул коллективгу гьуртту хьуна Ххувшаврил кьинилул шадлугъирттавух. Театрданул хьхьичIсса майданнив вайннал ккаккан дурна «Мы этой памяти верны» цIанилусса музыкалул ва театрданул программа.\nТеатрданул артистътурал вичIидирхьуминнал дакIурдивун дюхханну дурккуна классиктурал дяъвилия ва ванил вирттаврая чирчусса назмурду, увкуна дяъвилул шиннардил балайрду, ккаккан дурна театрданул, музыкалул ва шеърилугърал зарисовкартту.\nТеатрданул артистътурал хъирив сахIналийн бувккуна «Креатив» цIанилусса литературалул клубрал гьурттучитал ва шагьрулул оьрчIал искусствардал 6-мур школа.\nЧантI кунни ччиккул тIутIив\nВ Дагестан прибыла группа врачей из федеральных медицинских центров\nСледующая публикация Ирсирай нанисса къучагъшиву\nПредыдущая публикация Низам дурурччунни